Broj: 711-I-289-P-29/21-22-08-17

Zagreb, 10. studenoga 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv** **dužnosnika Nikše Peronje, općinskog načelnika Općine Jelsa,** na 148. sjednici, održanoj dana 10. studenoga. 2021, donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Nikše Peronje, općinskog načelnika Općine Jelsa, zbog moguće povrede članka 15. stavka 2. ZSSI-a, koja proizlazi iz okolnosti da je kao jedini član Skupštine trgovačkog društva JELKOM d.o.o., bez prijedloga Općinskog vijeća Općine Jelsa,** **dana 18. ožujka 2020. i 30. studenoga 2020. imenovao Tonija Damjanića na funkciju vršitelja dužnosti člana Uprave – direktora navedenog društva, te dana 10. prosinca 2020. Ružicu Visković na funkciju članice Uprave – direktoricu istog društva.**
2. **Poziva se dužnosnik Nikša Peronja da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na navode iz obrazloženja ove odluke.**

Obrazloženje

U Povjerenstvu je dana 28. siječnja 2021. pod brojem 711-U-415-P-29/21-01-3 zaprimljena neanonimna prijava mogućeg sukoba interesa podnesena protiv dužnosnika Nikše Peronje, općinskog načelnika Općine Jelsa, povodom koje se vodi predmet P-29/21.

U navedenoj se prijavi u bitnome navodi da se podnosi zbog moguće povrede odredbi članka 1. stavka 2., članka 5. i članka 15. stavka 2. ZSSI-a.

Naime, navodi se da je dužnosnik Nikša Peronja temeljem odredbe članka 48. stavka 1. podstavka 6. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/17. i 144/20.) izravno, bez provedenog natječaja, imenovao Ružicu Visković na funkciju jedine članice Uprave – direktoricu trgovačkog društva JELKOM d.o.o. Vrboska za komunalne djelatnosti, iako je bio raspisan javni natječaj za ovu funkciju.

U prijavi se ističe da sukob interesa proizlazi iz okolnosti da je imenovana članica iste političke stranke kao i dužnosnik, te ujedno i dotadašnja članica Općinskog vijeća Općine Jelsa, izabrana sa liste čiji je nositelj bio dužnosnik, čime si je dužnosnik osigurao političku podršku 7 od ukupno 13 članova Općinskog vijeća. Podnositelj smatra kako je na opisani način dužnosnik povrijedio načela djelovanja iz članka 5. ZSSI-a te da je povrijedio odredbu članka 15. stavka 2. ZSSI-a, jer prilikom imenovanja nije postupio povodom prijedloga predstavničkog tijela.

Nadalje se navodi da je dužnosnik navedeno imenovanje pokušao opravdati u samoj odluci o imenovanju objavljenoj u „Službenom glasniku Općine Jelsa“, broj 13/20. od 10. prosinca 2020., jer se za Ružicu Visković u obrazloženju iznosi da je diplomirana pravnica s višegodišnjim iskustvom u poslovima kojima se društvo bavi, što prema podnositelju ne odgovara istini, a iznosi se i da je takav kadar rijetkost na tržištu rada te da se radi o osobi čija se vizija mora podudarati s vizijom članova društva, slijedom čega se zaključuje kako se prijedlog, da se direktora društva imenuje temeljem javnog natječaja, nije ukazao potrebnim.

Također se ističe kako je obveza provedbe javnog natječaja za imenovanje direktora društva JELKOM d.o.o. donesena na sjednici Skupštine društva JELKOM d.o.o. od 14. prosinca 2018. te da je dužnosnik Nikša Peronja, kao član Skupštine društva, upozoren na tu važeću Odluku o raspisivanju natječaja za izbor i imenovanje direktora društva na sjednici Skupštine društva od 9. studenoga 2020. Navodi se da su predmetnom Odlukom propisani uvjeti koje moraju ispuniti prijavljeni kandidati i dokumentacija koju prilažu te da ista ničime kasnije nije stavljena izvan snage.

Navodi se da su svi članovi Općinskog vijeća Općine Jelsa u prosincu 2020. zaprimili dopis Tonija Damjanića, tadašnjeg vršitelja dužnosti direktora trgovačkog društva JELKOM d.o.o., sa zamolbom da Općinsko vijeće, sukladno članku 35.b. stavku 2. Zakona o lokalnoj i područnoj samoupravi, zatraži od općinskog načelnika izvješće o pitanju imenovanja Uprave društva JELKOM d.o.o., odnosno obrazloženje zašto je odlučio postupiti u suprotnosti s zakonskim odredbama kojima se propisuje imenovanje uprave trgovačkih društava u vlasništvu jedinica lokalne samouprave, ali i smjernicama Povjerenika za informiranje Republike Hrvatske od 23. svibnja 2016. upućenima svim tijelima javne vlasti u kojima se navodi da postupak izbora mora biti javan, kako bi se javnost upoznala s kandidatima i njihovim stručnim kvalifikacijama.

Zatim se navodi da je s tim u vezi predsjednik Općinskog vijeća Općine Jelsa na sjednici održanoj 23. prosinca 2020. zatražio usmeni izvještaj od dužnosnika Nikše Peronje o navedenom imenovanju društva JELKOM d.o.o. Vrboska, na što je dužnosnik odgovorio da je dosadašnjem direktoru istekao mandat i da je on, sukladno zakonu, odlučio imenovati drugu osobu, pozivajući se pritom na odredbe „Lex šerif“.

Podnositelj iznosi da je natječaj za imenovanje direktora društva JELKOM d.o.o. objavljen na oglasnoj ploči društva i u dnevnom listu „Slobodna Dalmacija" dana 8. prosinca 2020., sukladno članku 423. Zakona o trgovačkim društvima i Odluci Skupštine društva od 14. prosinca 2018., te da je isti natječaj poništen odlukom Skupštine društva od 16. prosinca 2020., čiji je jedini član dužnosnik Nikša Peronja, objavljenom u istom dnevnom listu uz obrazloženje da je tekst natječaja objavljen „od strane člana uprave -v.d. direktora, a mimo važeće odluke Skupštine društva". U prijavi se naglašava kako je ovaj natječaj poništen nakon što je na funkciju direktorice stupila Ružica Visković.

Prijavitelj iznosi i da se u odluci o imenovanju vršitelja dužnosti direktora trgovačkog društva JELKOM d.o.o., kojom je tadašnji direktor društva Toni Damjanić imenovan na ovu funkciju, kao datum imenovanja navodi 18. ožujka 2020., a odluka je objavljena tek u „Službenom glasniku Općine Jelsa“ od 12. studenoga 2020., iako je, sukladno odredbi članka 48. stavka 2. Zakona o lokalnoj i područnoj (regionalnoj) samoupravi, trebala biti objavljena u prvom sljedećem broju.

Zaključno se iznosi da je prethodni direktor navedenog društva na istu funkciju dva puta imenovan temeljem javnog natječaja te da nije donesena odluka kojom bi Skupština JELKOM d.o.o. imenovala direktora bez provođenja natječaja, a društvo kao obveznik primjene Kolektivnog ugovora ugostiteljstva nema vlastiti pravilnik o radu kojim bi posebno bili propisani uvjeti za direktora društva.

Prijavi su priloženi Odluka Skupštine trgovačkog društva Jelkom d.o.o. od 10. prosinca 2020., koju je donio dužnosnik Nikša Peronja, kao općinski načelnik - predsjednik Skupštine trgovačkog društva, kojom je Ružica Visković imenovana na funkciju člana Uprave i direktora društva s danom 11. prosinca 2020., objavljenu u „Službenom glasniku Općine Jelsa“ broj 13/20., odluka od 10. prosinca 2020. kojom se utvrđuje da je istekao mandat dosadašnjem direktoru Toniju Damjaniću s navedenim datumom, koju je donio dužnosnik Nikša Peronja, općinski načelnik - predsjednik Skupštine, Odluka o II. izmjenama i dopunama Odluke o imenovanju jedinog člana Uprave – v.d. direktora društva JELKOM d.o.o. od 30. studenoga 2020., kojom se direktor društva Toni Damjanić imenuje na funkciju v.d. direktora društva do 10. prosinca 2020., koju je donio dužnosnik Nikša Peronja, općinski načelnik, objavljenu u „Službenom glasniku Općine Jelsa“ broj 12/20., Odluka o izmjenama i dopunama Odluke o imenovanju jedinog člana Uprave – v.d. direktora društva JELKOM d.o.o. od 18. ožujka 2020., kojom se mijenja članak III. ove Odluke („Službeni glasnik Općine Jelsa“, broj 2/19.) tako da se direktor društva Toni Damjanić imenuje na funkciju v.d. direktora društva do 1. prosinca 2020., koju je donio dužnosnik Nikša Peronja, općinski načelnik, objavljenu u „Službenom glasniku Općine Jelsa“ broj 11/20. u studenome 2020., dopis v.d. direktora društva JELKOM d.o.o. od 8. prosinca 2020., upućen predsjedniku Općinskog vijeća Općine Jelsa, na okolnost provedenog postupku izbora i imenovanja direktora društva JELKOM d.o.o**.,** u kojem se navodi da dužnosnik Nikša Peronja bez valjanog razloga izbjegava raspisati javni natječaj za izbor i imenovanje direktora društva, te da je Odluka o imenovanju v.d. direktora od 18. ožujka 2020., obavljena u službenom listu Općine tek 12. studenoga 2020., a postala je javno dostupna na mrežnim stranicama tek 27. studenoga 2020., dopis Sindikalne podružnice JELKOM d.o.o. od 28. listopada 2020. upućen dužnosniku Nikši Peronji, općinskom načelniku, u kojem se ističe da je natječaj za imenovanje direktora društva u 2014. kao i onaj u 2015. bio javno objavljen, smjernica Povjerenika za informiranje od 23. svibnja 2016. upućena svim tijelima javne vlasti vezano za postupak imenovanja putem javnih poziva u tijelima javne vlasti, zapisnik Skupštine društva JELKOM d.o.o. od 9. studenoga 2020. u kojem se ističe da Uprava društva upozorava Skupštinu na postojeću Odluku o raspisivanju natječaja za izbor i imenovanje direktora društva od 14. prosinca 2018., temeljem koje je donesena Sistematizacija radnih mjesta od 1. siječnja 2019. u pogledu uvjeta za radno mjesto direktora, te se navodi kako je Uprava društva dobila usmeni nalog da ne raspisuje javni natječaj, koji zapisnik dužnosnik Nikša Peronja, kao član Skupštine nije potpisao, zapisnik Skupštine društva JELKOM d.o.o. od 14. prosinca 2018. kojim je pod točkom 2. donesena Odluka o raspisivanju natječaja za izbor i imenovanje direktora društva, jedinog člana Uprave društva, a kojom se predviđa raspisivanje javnog natječaja za imenovanje direktora društva sa uvjetima za imenovanje te propisanom dokumentacijom kojom se isti dokazuju, koji dužnosnik Nikša Peronja, kao član Skupštine također nije potpisao, natječaj za imenovanje direktora društva od 8. prosinca 2020. objavljen u „Slobodnoj Dalmaciji“ te odluka od 16. prosinca 2020. kojom se poništava taj natječaj.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenoga Zakona, stoga je dužnosnik Nikša Peronja povodom obnašanja dužnosti općinskog načelnika Općine obvezan postupati sukladno odredbama ZSSI-a.

U svrhu ocjene vjerodostojnosti i osnovanosti navoda neanonimne prijave mogućeg sukoba interesa, Povjerenstvo je dopisom Broj: 711-I-593-P-29/21-02-17 od 31. ožujka 2021. te požurnicom tom dopisu Broj: 711-I-912-P-29/21-05-17 od 21. svibnja 2021. zatražilo očitovanje od Općine Jelsa na okolnosti je li Općinsko vijeće Općine Jelsa predložilo Skupštini trgovačkog društva Jelkom d.o.o. imenovanje Ružice Visković za članicu Uprave navedenog trgovačkog društva, koja prema podacima nadležnog sudskog registra obavlja navedenu funkciju od 11. prosinca 2020., kao i je li predložilo da se Tonija Damjanovića imenuje na funkciju vršitelja dužnosti direktora trgovačkog društva Jelkom d.o.o. odlukom od 18. ožujka 2020., odnosno na istu funkciju odlukom od 30. studenoga 2020.

Također, Povjerenstvo je dopisom Broj: 711-I-594-P-29/21-04-17 od 31. ožujka 2021. te požurnicom tom dopisu Broj: 711-I-911-P-29/21-04-17 od 21. svibnja 2021. od trgovačkog društva JELKOM d.o.o. zatražilo očitovanje postoji li dokument tog trgovačkog društva kojim je propisana obveza raspisivanja javnog natječaja za izbor ili imenovanje člana Uprave navedenog trgovačkog društva, ako da kada je isti donesen, zajedno s dostavom navedenog akta.

Trgovačko društvo JELKOM d.o.o. očitovalo se dopisom od 21. travnja 2021. u kojem se navodi da ne postoji dokument koji bi društvo obvezivalo na raspisivanje javnog natječaja. Istim je dopisom dostavljen osnivački akt trgovačkog društva JELKOM d.o.o., za koji se navodi da je njime propisano da Upravu društva imenuje i opoziva općinski načelnik, bez obveze raspisivanja javnog natječaja.

Uvidom u priloženu Odluku o izmjeni Izjave o usklađenju društva od 25. srpnja 2011. te Izjavu o usklađenju društva od 15. veljače 2015., koje je donijela Općina Jelsa, po dužnosniku Nikši Peronji, utvrđeno je da je člankom 9. propisano da Upravu društva JELKOM d.o.o. imenuje i opoziva načelnik.

Općina Jelsa očitovala se dopisom od 26. svibnja 2021., klasa: 363-05/21-01/2, urbroj: 2128/02-21-5 u kojem se navodi da Općinsko vijeće Općine Jelsa nije predlagalo imenovanje Ružice Visković za članicu uprave trgovačkog društva JELKOM d.o.o., već je, zaključkom od 23. prosinca 2020. godine, klasa: 363-05/20-01/15, urbroj: 2128/02-20-2 prihvatilo Izvješće Načelnika Općine Jelsa o isteku mandata direktora društva JELKOM d.o.o. i imenovanju direktorice društva JELKOM d.o.o., čime se kako se navodi usuglasilo sa navedenim imenovanjem.

Nadalje, u dopisu se ističe da Općinsko vijeće Općine Jelsa nije predložilo da se Tonija Damjanića imenuje na funkciju vršitelja dužnosti direktora trgovačkog društva JELKOM d.o.o. odlukom od 18. ožujka 2020., kao niti odlukom od 30. studenoga 2020., već da su sva navedena imenovanja provedena sukladno članku 48. Zakona o lokalnoj i područnoj (regionalnoj) samoupravi i Zakonu o trgovačkim društvima.

Uvidom u podatke sudskog registra nadležnog Trgovačkog suda u Splitu, utvrđeno je da je pod matičnim brojem subjekta: 060154305 upisano trgovačko društvo JELKOM d.o.o., čiji je jedini osnivač Općine Jelsa. Uvidom u povijesni izvadak za navedeno trgovačko društvo utvrđeno je da je Toni Damjanić obavljao funkciju direktora društva od 7. ožujka 2011. te da je istu funkciju prestao obavljati 10. prosinca 2020., kao i da Ružica Visković funkciju direktorice obavlja od 11. prosinca 2020.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Sukladno članku 15. stavku 2. ZSSI-a članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Iz zaprimljenih očitovanja i dokumentacije proizlazi da je dužnosnik Nikša Peronja, sukladno odredbi članka članka 48. stavka 1. podstavka 6. Zakona o lokalnoj i područnoj (regionalnoj) samouprave, kao predstavnik osnivača Općine Jelsa u svojstvu jedinog člana Skupštine trgovačkog društva JELKOM d.o.o. dana 10. prosinca 2020. samostalno i disrekcijski imenovao Ružicu Visković na funkciju jedine članice Uprave – direktoricu navedenog društva.

Prethodno je na istovjetan način dana 18. ožujka 2020. na funkciju vršitelja dužnosti imenovao dotadašnjeg direktora društva Tonija Damjanića do zaključno dana 1. prosinca 2020., pri čemu je ova odluka objavljena u „Službenom glasniku Općin Jelsa“ od 12. studenoga 2020., odnosno odlukom od 30. studenoga 2020. produljio je navedeni datum do 10. prosinca 2020.

Iz navoda prijave proizlazi da je Ružica Visković imenovana na funkciju direktorice, jer je članica iste političke stranke, čiji je član i dužnosnik, te da je izabrana u Općinsko vijeće Općine Jelsa sa izborne liste na kojoj je dužnosnik bio nositelj, a nakon što je imenovana za direktoricu prestala je obnašati istu dužnost, pri čemu se ne iznose druge okolnosti koje bi upućivale da bi se radilo o osobi koja bi s dužnosnikom nalazila u odnosu interesne ili druge osobne povezanosti, dok se u odnosu na Tonija Damjanića također ne iznose takve okolnosti.

Navedenim odlukama o imenovanju nije prethodio prijedlog predstavničkog tijela jedinice lokalne samouprave, odnosno Općinskog vijeća Općine Jelsa, već se na sjednici tog tijela od 23. prosinca 2020. usmeno raspravljalo o imenovanju Ružice Visković te je zaključkom prihvaćeno Izvješće općinskog načelnika o provedenom imenovanju.

Nadalje, uvidom u akt o osnivanju trgovačkog društva JELKOM d.o.o. utvrđeno je kako nije propisana obveza provedba javnog natječaja za imenovanje direktora, iako je to prema navodima prijave bila praksa prilikom prethodna dva imenovanja, a tim je aktom propisano da direktora imenuje i razrješava općinski načelnik Općine Jelsa.

Uvidom u zapisnike sa dvije sjednica Skupštine društva JELKOM d.o.o., utvrđeno je da je na sjednici Skupštine od 14. prosinca 2018. donesena odluka o raspisivanju natječaja za izbor i imenovanje direktora društva JELKOM d.o.o., kojom se propisuje obveza provedbe javnog natječaja za ovu funkciju, dok je na sjednici Skupštine društva od 9. studenoga 2020. dužnosniku Nikši Peronja ukazano da je predmetna odluka na snazi, ali dužnosnik kao član Skupštine nije potpisao ove zapisnike. Uprava društva 8. prosinca 2020. objavila je javni natječaj za imenovanje direktora društva na oglasnoj ploči društva te u dnevnim novinama, koji je poništen 16. prosinca 2020. odlukom Skupštine društva.

Obzirom da je Općina Jelsa jedini osnivač trgovačkog društva JELKOM d.o.o., dužnosnik Nikša Peronja, općinski načelnik Općine Jelsa, donosio je odluke kao predstavnik Općine u Skupštini navedenog društva, slijedom čega obavljanje funkcije člana Skupštine proizlazi iz obnašanja dužnosti općinskog načelnika Općine Jelsa.

Povjerenstvo tumači kako je dužnosnik u svim situacijama prije svega uvijek pozvan štititi javni interes te koristiti ovlasti koje mu pripadaju na način da se prilikom njihova izvršavanja rukovodi javnim interesom i izbjegava postupanja kojima se on može dovesti u pitanje, što svakako može biti situacija ako bi za direktora trgovačkog društva bila imenovana osoba koja bi se opravdano mogla s njim smatrati interesno povezanom.

U odnosu na političku povezanost dužnosnika Nikše Peronje s Ružicom Visković, koja je izabrana sa iste izborne liste na lokalnoj razini, na temelju činjenice da su određene osobe članovi iste političke stranke, bilo na državnoj ili na lokalnoj ili regionalnoj razini, može se opravdano zaključiti da te osobe dijele isti politički interes u smislu zajedničkog programa i ciljeva koje namjeravaju ostvariti u obnašanju javnih dužnosti. Ova okolnost, bez prethodnog utvrđenja odnosa neke druge interesne povezanosti ili osobne bliskosti, nije dovoljna da bi se moglo utvrditi da su te osobe interesno povezane u smislu članka 4. stavka 5. ZSSI-a, obzirom da politička povezanost nije takva vrsta osobnog odnosa koja bi se samostalno mogla promatrati u kontekstu ZSSI-a.

Stoga iako je dužnosnik u ovoj situaciji samostalno i diskrecijski odlučio o njezinu imenovanju bez provedbe javnog natječaja, isključivo temeljem navedene okolnosti političke povezanosti ne može se zaključiti da je ovakvim postupanjem došlo do moguće zlouporabe dužnosnikovih prava, odnosno do moguće povrede odredbe članka 7. stavka 1. podstavka c) ZSSI-a.

Dužnosnik je ovu odluku od 10. prosinca 2020. kojom je Ružicu Visković imenovao na funkciju direktorice društva JELKOM d.o.o., donio bez prijedloga predstavničkog tijela jedinice lokalne samouprave, u konkretnom slučaju Općinskog vijeća Općine Jelsa, primjenom odredbi Zakona o lokalnoj i područnoj (regionalnoj) samoupravi i Zakona o trgovačkim društvima, ali ne i primjenom odredbi ZSSI-a, te je na opisani način donio i odluke od 18. ožujka 2020. i 30. studenoga 2020. kojima je Tonija Damjanića imenovao za vršitelja dužnosti direktora društva JELKOM d.o.o.

Povjerenstvo u ovome slučaju nije ispitivalo okolnost je li donošenju odluke o imenovanju direktora trebao prethoditi javni natječaj, odnosno postoji li takva obveza obzirom da ista nije propisana osnivačkim aktom društva, već odlukom Skupštine iz 2018., čiji zapisnik dužnosnik Nikša Peronja, kao član Skupštine, nije potpisao, te je provedene radnje imenovanja člana uprave trgovačkog društva u kojem jedinica lokalne samouprave ima udio u vlasništvu razmatralo u kontekstu primjene odredbi ZSSI-a.

Ukoliko bi navedena imenovanja eventualno bila provedena suprotno zakonskim odredbama ili općim aktima trgovačkog društva JELKOM d.o.o., ista se mogu pobijati pred nadležnim sudom.

Naime, pored odredbi drugih propisa kojima je uređeno imenovanje članova uprave trgovačkih društava u vlasništvu jedinice lokalne ili područne (regionalne) samouprave, dužnosnik je dužan voditi brigu i o poštivanju odredbi članka 15. stavka 2. ZSSI-a, kojom je izričito propisano da odluci skupštine o imenovanju članova upravnih i nadzornih odbora trgovačkih društava u kojima jedinica lokalne odnosno područne (regionalne) samouprave ima dionice ili udjele u vlasništvu, treba prethoditi prijedlog predstavničkog tijela.

Obzirom da je dužnosnik Nikša Peronja, općinski načelnik Općine Jesla donio navedene odluke bez prijedloga Općinskog vijeća Općine Jelsa, proizlazi da je počinio moguću povredu odredbe članka 15. stavka 2. ZSSI-a.

Poziva se dužnosnik Nikša Peronja da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja ove odluke.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Nikša Peronja, osobnom dostavom
2. Podnositelj prijave
3. Objava na internetskoj stranici Povjerenstva
4. Pismohrana